**OBJAVA ZA MEDIJE**

**POVODOM 450. OBLJETNICE SIGETSKE BITKE U PALAČI HAZU ODRŽAN KONCERT MAĐARSKOG ANSAMBLA SEBÖ**



**Zagreb, 20. svibnja 2016.** – U povodu predstojeće 450. obljetnice Sigetske bitke, u organizaciji Hrvatske akademije znanosti i umjetnosti i Veleposlanstva Mađarske, u petak 20. svibnja u palači HAZU održan je koncert *Palača zvijezda* mađarskog ansambla Sebö, najuglednijeg mađarskog sastava za ranu povijesnu i izvornu narodnu glazbu koji su izveli skladbe iz sredine 16. stoljeća. Obraćajući se nazočnima na koncertu, predsjednik HAZU **akademik Zvonko Kusić** podsjetio je na važnost Sigetske bitke koja se odigrala 7. rujna 1566., kazavši da se radi o jednom od najznačajnijih događaja u povijesti Europe. „Prije 450 godina **Nikola Šubić Zrinski** zaustavio je moćnu osmansku vojsku i to je bio prijelomni trenutak za zapadnu kulturu i civilizaciju koji je promijenio tok povijesti za nekoliko sljedećih stoljeća. Nikola Šubić Zrinski pretvorio se u jedan od najvećih mitova i simbola hrvatskog naroda. On simbolizira junaštvo, požrtvovanje, sve najplemenitije oznake jedne nacije, a istodobno ga štuju i Mađari i on je poveznica Hrvata i Mađara koji su bili u suživotu 800 godina“, rekao je akademik Kusić koji je ujedno i predsjednik Povjerenstva za obilježavanje 450. obljetnice Sigetske bitke. Pohvalivši suradnju s veleposlanstvom Mađarske i veleposlanikom **Jozsefom Magyarom** te Mađarskim institutom u Zagrebu i njegovim ravnateljem **dr. sc. Dinkom Šokčevićem**,akademik Kusić najavio jesredišnje točke programa obilježavanja ovog važnog jubileja. Središnja svečanost održat će se 7. rujna u Szigetvaru u nazočnosti nazočnosti pokrovitelja proslave, mađarskog predsjednika **Janosa Adera**, hrvatske predsjednice **Kolinde Grabar-Kitarović** i turskog predsjednika **Recepa Tayyipa Erdogana**. HAZU će u svojoj palači 19. listopada organizirati svečanu akademiju kojom će biti otvoren međunarodni znanstveni skup o Nikoli Šubiću Zrinskom i njegovom dobu na kojem će sudjelovati najugledniji hrvatski, mađarski i drugi inozemni povjesničari. Zapadno od palače HAZU koja se nalazi na Trgu Nikole Šubića Zrinskog postavit će se njegovo poprsje, a u Strossmayerovoj galeriji starih majstora HAZU bit će izloženi svi radovi pristigli na natječaj za odabir idejnog rješenja spomenika. Na Trgu kralja Tomislava u Zagrebu HNK iz Zagreba izvest će operu Nikola Šubić Zrinski Ivana Zajca, koju će HNK iz Osijeka izvesti u Pečuhu i Budimpešti. U planu je i niz izdavačkih projekata, a u organizaciju proslave ovog jubileja uključene su i Međimurska i Sisačko-moslavačka županija te gradovi Čakovec i Ozalj. Hrvatski sabor, kao i mađarska vlada, 2016. su proglasili Godinom Nikole Šubića Zrinskog.

Mađarski veleposlanik Jozsef Magyar kazao je da je velika čast što se koncert uglednog mađarskog ansambla može održati upravo u Hrvatskoj akademiji koja se nalazi na Trgu Nikole Šubića Zrinskog, jednako kao i Ministarstvo vanjskih i europskih poslova, ustvrdivši da se radi o snažnoj poruci o povezanosti Hrvata i Mađara koje spaja upravo Nikola Šubić Zrinski i cijela obitelj Zrinski kao dokaz suživota dvaju naroda. Podsjetio je na Nikoline praunuke, braću **Nikolu** i **Petra Zrinskog** od kojih je jedan pisao pjesme na mađarskom, a drugi ih prevodio na hrvatski.

Ansambl Sebő utemeljio je glazbenik **Ferenc Sebő** koji je 2012. zajedno s tadašnjim članovima grupe dobio najvišu mađarsku državnu nagradu za umjetnost (Kossuthovu nagradu). Ferenc Sebő je od 2007. profesor Glazbene akademije Ferenca Liszta u Budimpešti. Članovi ansambla su: **László Perger** (gitara, tamburica), **Iván Barbich** (turski klarinet, panova frula, tamburica), **Réka Soós** (vokal, violina), **Sára Tímár** (vokal, udaraljke) i Ferenc Sebő (vokal, gitara, ručne orguljice).

Ansambl na temelju zapisa starih kodeksa i zbirki sakupljača narodne glazbe spoznaje melodije, a na osnovi načina pjevanja izvornih pučkih izvođača rekonstruira kako su renesansni pjevači izvodili te pjesme. Svojim nastupom ansambl omogućuje doživljaj atmosfere života u doba renesanse u Ugarsko-hrvatskom kraljevstvu.

Nakon Zagreba, ansambl Sebő nastupit će u subotu 21. svibnja na Zrin Festu u Zrinu, rodnom mjestu Nikole Šubića Zrinskog te u nedjelju 22. svibnja u Koncertnoj dvorani HNK Varaždin.

Marijan Lipovac

Ured za odnose s javnošću i medije HAZU